Kane’s lov

***Kane’s lov*** er en norsk samling noveller, utgitt som bok nummer  75 i den 83 bind store serien om western-helten og US-marshalen Morgan Kane. Boka ble lansert i 1974, og forfatteren var Kjell Hallbing under pseudonymet Louis Masterson. 

Boka kom ut i Bladkompaniets pocketserie Stjernebøkene, som Stjerne-bok nr. 565 og kostet fem kroner. Det var den femte Kane-novellesamlingen som ble utgitt i serien, sydd sammen på samme vis som *[[Lovens bøddel]]* og de andre som hadde kommet tidligere, ved å hente gamle historier fra forlagets blad *[[Western]]*. Boka besto av fem *Western*-noveller: Én fra 1968, de andre fra 1971:

* «Morgan Kane og kidnapperne» fra *Western* nr. 44 1971. 
* «Morgan Kane og desperadoen fra Oklahoma» fra *Western* nr. 41 i 1971. 
* «Mitt navn er Morgan Kane» fra *Western* nr. 47 i 1968. 
* «Dødens marshal» fra *Western* nr. 23 1971.
* «Duellen» fra *Western* nr. 52 1971, en historie som senere ble publisert i *ActonMagasinet* nr. 3 2000 under tittelen «En jobb for 'Killer' Kane» .

## Mottagelsen av boka
Da *Kane’s lov* kom ut på tampen av 1974 hadde Kane-serien blitt en så stor leser-suksess at førsteopplaget av boka var . Likevel måtte den trykkes i minst tre nye opplag. 

Og utgivelsene var ikke begrenset til Norge. 

Boka kom i 1978 i Danmark på Winther som *Kanes lov* og i 1977 i Sverige på B. Wahlströms Bokförlag som *En kula för Kane*. 
I Finland kom den i 1981 på Otava som *Kuolettava luoti* og på Island i 1988 som *Bjargvætturinn*.

## Senere utgivelser
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med *[[Den siste jakten]]*. Nå havnet *Kane’s lov* i et dobbeltbind, i bok nr. 37, sammen med *[[Tigeren er løs!]]*. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom *Kane’s lov* i 2007 som bok 72 i bind 71–72. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom *Kane’s lov* i 2014 som bok nr. 61 i serien, en utgivelse som i 2017 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 61 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Endringen fra den opprinnelige serien til den nyeste, kronologiske rekkefølgen fikk ingen store konsekvenser for romanenes vedkommende. Det holdt stort sett å endre boknummer. For novellesamlingene var det ikke så lett, siden de enkelte novellene kunne omhandle ulike tider i Kanes liv. I praksis løste man det ved å beholde boktitlene, men stokke om på innholdet i enkelt-bøkene. Noen noveller ble tatt ut, noen satt inn. Med titler som *[[Kane’s kvinner]]*, *[[Kane’s våpen]]*, *[[Lovens bøddel]]*, *Kane’s lov* og *[[Menneskejeger]]* sto man jo nokså fritt i redigeringsprosessen, siden Kane stort sett omga seg med våpen, kvinner og egen lov  i de fleste novellene - og uansett var en slags bøddel og menneskejeger.

## Referanser


## Kilder
* Atle Nielsen, Kjell Jørgen Holbye m. fl.: *Den store boka om Morgan Kane*, Aller forlag 2014, side 286–287.